‘Ons gaan voort met radikale ekonomiese transformasie,’ sê ZumaPresident Jacob Zuma met Vrystaat-premier Ace Magashule en minister van handel en nywerheid Rob Davies tydens die bekendstelling van die Maluti -A-Phofung Special Ekonomiese Sone in Harrismith, Vrystaat (Foto: GCIS) Pres. Jacob Zuma het Dinsdag gesê Suid-Afrika gaan voort met radikale transformasie van die ekonomie, en doen ŉ beroep op die privaat sektor om met die regering saam te werk om besigheid te doen. Zuma het ŉ toespraak gelewer by die herbekendstelling van die 1 038 hektaar Maluti-A-Phofung Spesiale Ekonomiese Sone in Tshiame Harrismith, in die ooste van die Vrystaat. Hy het gesê Spesiale Ekonomiese Sones en nywerheidsparkprogramme is noodsaaklik om die land se ekonomie radikaal te transformeer. “Dis ŉ spesiale ontwikkeling wat deel vorm van ons doelbewuste pogings om ekonomiese ontwikkeling en groeigeleenthede te skep nader aan plekke waar mense woon. Ons doen dit deur industrialisering en die ontwikkeling van township- en plattelandse ekonomieë,” het Zuma gesê. “Die regering en die regerende party is ten volle toegespits daarop om ŉ program van radikale ekonomiese transformasie na te jaag en te implementeer. Een van die noodsaaklike komponente is die idee van ŉ gebalanseerde streeksekonomiese- en industriële ontwikkeling.” Zuma het gesê die regering is ook toegewyd om dit makliker te maak om besigheid te doen. “Deur die toepaslike 15% korporatiewe belastingkoers, sal die regering julle belastinglas verlig. Deur die doeanebeheerfasiliteit, sal die Suid-Afrikaanse Inkomstediens dit makliker en bietjie goedkoper maak om handel te dryf.” Rob Davies, minister van handel en nywerheid, en sy adjunk, Gratitude Magwanishe, Ace Magashule, premier van die Vrystaat, en verskeie provinsiale LUR’e, het Zuma bygestaan. Magashule het Zuma verseker dat die land “volle vertroue het in sy leierskap”, ondanks onlangse betogings en sterk teenkanting van politieke partye wat sy presidensie bedreig. “President, wees sterk. Die land is agter jou en ondersteun jou. Dit is die tyd wat Suid-Afrika jou baie meer nodig het as enige ander tyd, pres. Zuma,” het Magashule gesê. President Jacob Zuma stel die Maluti -A-Phofung Special Ekonomiese Sone in Harrismith in die Vrystaat bekend (Foto: GCIS) “Dit is slegs tydens Zuma se presidentskap, dat Harrismith aandag kry, ondanks die feit dat dit al sedert 2007 poog om aandag te trek. As dit nie was vir pres. Zuma en minister Davies nie, sou die regering Harrismith oorgesien het wat ontwikkeling betref.” Magashule het ook die direkteur-generaal van die departement van handel en nywerheid, Lionel October, bedank dat hy ŉ groot rol gespeel het om Spesiale Ekonomiese Sones na Harrismith te bring. Maluti-A-Phofung Ekonomiese Sone is 1,038 hektaar grond wat geoormerk is om ekonomiese groei en ontwikkeling in die streek te bevorder, as deel van die regering se plan van radikale maatskaplike ekonomiese verandering. Dit is in 2013 van stapel gestuur met ŉ beraamde R1,5 miljard kapitale uitgawe en 29 000 poste wat geskep sal word. Die provinsiale regering het toe dadelik aansoek gedoen vir die nasionale regering om die sone in ŉ “Spesiale Ekonomiese Sone” te omskep, en goedkeuring is in 2015 bekom. Die Maluti-A-Phofung SES sal gebruik word as ŉ rugsteunoperasie om verkeer te verlig by die Durbanse hawe en sal doeanefunksies bied vir ingevoerde en uitgevoerde goedere. Dit sal ook pad- en spoorlogistiek verskaf en hanteringsfasiliteite vir die Gauteng-Durbanhawe-korridor en dit koppel aan die Bloemfontein-Kaapstad-korridor. Die leier van die amptelike opposisie in die Vrystaat, Roy Jankielsohn, het egter die herbekendstelling van Maluti-a-Phofung SES verwerp en gesê dit is net nóg ŉ leë belofte en ŉ beeldpoetser-veldtog deur Zuma en Magashule. “Dis niks behalwe ŉ mors van geld nie,” het hy gesê.